钦定古今图书集成/明伦汇编/官常典/第077卷 > 暨阳子可悉陵
## 钦定古今图书集成/明伦汇编/官常典/第077卷 > 暨阳子可悉陵

按《魏书常山王传》：常山康王素长子可悉陵，年十七，
从世祖猎，遇一猛虎，陵遂空手搏之以献。世祖曰：“汝
才力绝人，当为国立事，勿如此也。”即拜内行阿干。又
从平凉州，沮渠茂虔令一骁将与陵相击，两槊皆折，
陵抽箭射之坠马，陵恐其救至，未及拔剑，以刀子戾
其颈，使身首异处。世祖壮之，即日拜都幢将，封暨阳
子，卒于中军都将。弟陪斤袭爵，坐事国除。陪斤子昭，
小字阿倪，尚书张彝引兼殿中郎。高祖将为齐郡王
兰举哀，而昭乃作宫悬。高祖大怒，诏曰：“阿倪愚𫘤，谁
引为郎？”于是黜彝白衣守尚书，昭遂停废。世宗时，昭
从弟晖亲宠用事，稍迁左丞。世宗崩，于忠执政，昭为
黄门郎，又曲事之。忠专权擅威，枉陷忠贤，多昭所指
导也。灵太后临朝，为尚书、河南尹。聋而佷戾，理务峭
急，所在患之。寻出为雍州刺史，在州贪虐，大为人害。
后入为尚书，谄事刘腾，进号“征西将军。”卒，赠尚书左
仆射。纳货元叉，所以赠礼优越。